Nos Cheonq Clotiers (Adolphe Wattiez)

Nos Cheonq Clotiers (Adolphe Wattiez)

□ □

Loin des vieux Cheonq Clotiers voleontiers on s' rappelle 
Les esploits qu'on a fets quand on éteot garcheon; 
Les voyach's du Juédi aux min's de l' Citadelle  
Dû c' qu' i fézeot pus noir que dins n' mine au carbeon.

On s' souvient voleontiers de cell' fameus' époque 
Où chaqu'ein «préteindeot» pour faire s' communieon. 
Inter deux catéchim's — in attindant les moques — 
On batt'lieot, on queureot tout in s' foutant des poques 
In guis's d'échantilleons pour el' confirmatieon... 

Après, chaqu'ein s'in va, pour la vi', ch'est la lutte; 
Roulant par-chi, par-là, pour finir comme eine blutte
Quand ell' cess' de sintir l'effet du cachireon : 
Ell' reste sans bouger d'ù c' qu'elle fet s' dernier reond. 

Més, quand ell' beonne sézeon va finir ses promesses, 
Qu' dins l'air on sint meonter des odeurs de karmesses : 
Tournai veot racqueurir réjouis, trieomphants, 
Ceux qui conserf'tent, là, dins l'pus parfeond d'leu n'àme 
L'amour des Cheonq Clotiers, de no vieill' Noter-Dame 
Qui seonn' Marl'-Peontois's pour fêter ses infants. 

catégorie:Canchon